Strauss gaan Matfield-rekord ewenaar | Netwerk24
Deur Cobus Claassen 22 Maart 2018 10:14
Die voormalige Springbok-kaptein Adriaan Strauss sal hom Vrydag in Nieu-Seeland by Victor Matfield aansluit as Suid-Afrika se mees ervare speler in Superrugby.
Die 32-jarige haker, een van die onbesonge grotes in Suid-Afrikaanse rugby, sal in Christchurch in sy 148ste wedstryd in dié kompetisie speel as hy as ’n plaasvervanger ontplooi word.
Adriaan Strauss vroeër die seisoen in aksie teen die Leeus op Loftus Versfeld. Foto: Gallo Images
Strauss is in sy 13de jaar van Superrugby nadat hy in 2006 sy debuut vir die Bulle gemaak het.
Ná ’n draai in Bloemfontein, waar hy in 97 wedstryde vir die Cheetahs diens gedoen het, is hy nou by die Bulle in die skemertyd van sy loopbaan.
Hy kan binnekort die eerste Suid-Afrikaner word wat by die 150-kerf in dié reeks uitkom.
“Dit is net lekker dat ek nog kan speel. Ek leer nog baie met rugby wat eintlik elke seisoen verander en nuwe eise aan jou stel.”
Strauss het verlede seisoen die Bulle gelei, maar word sover – met Jaco Visagie wat bo hom verkies word deur John Mitchell – as ’n impakspeler ingespan.
“Dit is ’n nuwe rol, maar daar het nie eintlik vir my veel verander nie.
“Dit is lekker om te sien hoe die ouens speel en hoe ons as ’n span groei. Ek is bevoorreg om nog daarin te kan deel.
Ek is net dankbaar vir ’n wonderlike loopbaan.
“Ons het ’n goeie kaptein in Burger (Odendaal) en ander leiers soos Pollie (Handré Pollard) en Lood (de Jager). Ek probeer om hulle te ondersteun.”
Strauss sê daar was “baie hoogtepunte en taai oomblikke” op sy Superrugby-pad.
“Ek is net dankbaar vir ’n wonderlike loopbaan. Ek het die week gedink hoe dankbaar ek moet wees vir al die spelers en afrigters wat oor my pad gekom het.
“In my eerste Superrugby-seisoen het ek byvoorbeeld saam met Gary (Botha) gespeel en nou is hy een van ons afrigters.
“Om terug te kyk na al die groot spelers saam met en teen wie ek gespeel het, is ongelooflik. Veral in Superrugby, wat na my mening die beste kompetisie in wêreldrugby is.”
Jesse Kriel vier ook ’n mylpaal teen die Crusaders. Die 24-jarige Bok speel in sy 50ste wedstryd in die reeks.
Meer oor: Adriaan Strauss | Victor Matfield | Bulle | Superrugby
Strauss: Ek wil dien met my rugby
Dink verder as net 2019, sê Strauss
Mitchell praat met Strauss oor sy Bulplanne